Piep en poliep | Lewies Mymer
Piep en poliep
October 16, 2008 Lewies Mymer	11 Comments
Was gister by die dokter vir ‘n middelvinger-ondersoek–mens sou nie sê daai klein mannetjie het so ‘n dik vinger nie. Die keer is daar egter geen thumbs up nie, hy sê hy voel ‘n poliep, so nou moet die hele poepstring van die norra tot by die nersderm ondersoek word. Die derms en maag moet eers skoongespoel word, lyk my ek gaan ‘n kakkerige naweek hê.
Van naweek gepraat–ongelooflik hoe die tyd verbygaan, soos skadudrome. Verlede jaar se krismiskaartjies is nog op die pelmet uitgestal en hier is dit alweer sulke tyd. Ek betaal nog af aan laasjaar se Krismisskuld, en reeds klingel die klokkies en blink die goetertjies en kakkertjies in die winkels. Soos Adam Small êrens skryf :
Bethlehemster skitter elke jaar
Helderder in die OK basaar
Deesdae is daar so ‘n bedeesde stemmigheid by ons familiekuiers oor Kerstyd. Soveel minder mense, soveel al heengegaan. Die jonges het oud geword,die jonggetroudes van destyds is nou die oupa’s en ouma’s, suie versigtig aan ‘n bleek whisky, die dae van een bier na die ander, lag en strontpraat en skunnige grappies om die braaivleisvure daarmee heen. Dit kon my altyd ergerlik afpis as die oumense so met weemoedige ontnugtering kwytraak: “Ai die tyd vlieg darem deesdae” Nou is ek die een wat dit so aan my lyf voel. En tog, roekeloos wens mens die tyd verby, van Maandag tot Vrydag, van paydag tot paydag. Ek kry deesdae die Sondagaand blues al op Vrydag.
Ja fok, die tyd gaan verby, soos ‘n rivier in vloed, en dit huiwer nie en draai ook nie terug nie.
Previous PostDie mannin die maanNext PostUitsig op die lewe
11 thoughts on “Piep en poliep”
..en die wyse manne word elke jaar slinkser en die ‘tinsel’ dowwer …
“…suie versigtig aan ‘n bleek whisky, die dae van een bier na die ander, lag en strontpraat en skunnige grappies om die braaivleisvure daarmee heen…”- Well said! Hoekom skryf jy nie Sondae vir Rapport ‘n rubriek nie? (Skryf jy reeds vir Rapport ‘n rubriek?)…
gewis gewis nie …..
dis maar die lewe – maar ons het net een en moet alles gee! ek het die post gelaaik …Cxx
My pa is ‘n oupa, maar hy drink nie flou nie – hy drink BRUIN doppe en hy teug nie eintlik nie- maar dis vir my asof dit al hoe meer word dat ek en hy saam sit en praat oor die tyd wat vir ons albei vlieg.Poliep – was nog altyd vir my ‘n liederlike woordjie – beelde wat in my kop opkom waarsonder ek eerder wou gewees het. lekker naweek Lewies.
Poppie, jy weet dan
Hallo Pruim, beslis
Skarrelkind, die lewe is befok!
Tronkie, die verhouding tussen ‘n pa en sy dogter is wonderlik – dis een van die mooiste gawes aan my toegedeel (Ag fok tog, daar klink ek soos Ds Fanie op Radio Wederkoms,ek is seker maar aan die hart gegrepe)
Buona notte tu anche.